महिला एवं बाल विकास मंत्रालय
प्रधानमंत्री श्री नरेन्द्र मोदी ने प्रधानमंत्री राष्ट्रीय बाल पुरस्कार विजेताओं के साथ चर्चा की
महिला और बाल विकास मंत्री ने विजेताओं को उनकी उपलब्धियों के लिए बधाई दी
प्रधानमंत्री श्री नरेन्द्र मोदी ने प्रधानमंत्री राष्ट्रीय बाल पुरस्कार विजेताओं से, आज यहां, वीडियो कॉन्फ्रेंसिंग के जरिए बातचीत की। इस मौके पर केंद्रीय महिला और बाल विकास मंत्री श्रीमती स्मृति जुबिन ईरानी भी मौजूद रहीं।
राष्ट्रीय बाल पुरस्कार विजेताओं को बधाई देते हुए प्रधानमंत्री ने कहा कि इस साल का राष्ट्रीय बाल पुरस्कार बहुत खास है, क्योंकि विजेताओं ने इसे कोविड-19 महामारी के मुश्किल समय में प्राप्त किया है। चर्चा के दौरान, प्रधानमंत्री ने स्वच्छता आंदोलन जैसे व्यवहार में बदलाव लाने वाले व्यापक अभियानों में बच्चों की भूमिका का उल्लेख किया। उन्होंने कहा कि महामारी के दौरान हाथ धोने के अभियान में जब बच्चे शामिल हुए, तब अभियान ने लोगों का ध्यान खींचा और सफलता हासिल की। प्रधानमंत्री ने क्षेत्रों की विविधता का भी उल्लेख किया, जिसमें इस साल पुरस्कार दिए गए हैं।
प्रधानमंत्री ने कहा कि जब छोटे विचार को सही कार्य उद्यम का साथ मिल जाता है तो परिणाम प्रभावकारी हो जाते हैं। उन्होंने बच्चों से कार्य उद्यम में भरोसा करने के लिए कहा, क्योंकि विचारों और कार्यों की यह परस्पर क्रिया लोगों को बेहतर चीजों के लिए प्रेरित करने वाली अन्य गतिविधियों की शुरुआत करेगी। प्रधानमंत्री ने बच्चों को प्रसिद्धि में गुम न होने और अपने जीवन में बेहतर परिणाम पाने के लिए प्रयास जारी रखने की सलाह दी।
प्रधानमंत्री ने बच्चों से तीन बातों, तीन संकल्पों को हमेशा अपने दिमाग में रखने के लिए कहा। पहला, निरंतरता का संकल्प। काम की गति कभी धीमापन नहीं आना चाहिए। दूसरा, देश के लिए संकल्प। जब हम देश के लिए काम करेंगे और हर काम को देश के लिए सोचकर करेंगे तो आपका काम अपने आप बहुत बड़ा हो जाएगा। उन्होंने बच्चों से कहा कि वे इस बारे में सोचें कि जब हम आजादी के 75वें साल में प्रवेश करें, तब देश के लिए क्या कर सकते हैं। तीसरा संकल्प मानवता है। प्रधानमंत्री ने कहा कि हर सफलता हमारे भीतर विनम्रता पैदा करने वाली होनी चाहिए, क्योंकि हमारी विनम्रता अन्य लोगों को हमारे साथ खुशियां बांटने की छूट देगी।
राष्ट्रीय बाल पुरस्कार विजेताओं से बात करने के लिए प्रधानमंत्री के प्रति आभार जताते हुए, अपने स्वागत भाषण में श्रीमती स्मृति जुबिन ईरानी ने कहा कि प्रधानमंत्री के सभी कार्यक्रम बच्चों को प्रेरणा देने वाले होते हैं, चाहे शिक्षक दिवस के दिन बच्चों से बात करके उन्हें शिक्षा का महत्व समझाना हो या ‘परीक्षा पर चर्चा’ करके बच्चों का बोझ बांटना हो। मंत्री ने कहा कि नई शिक्षा नीति, जिसे एनडीए सरकार 30 वर्ष के अंतर पर लाई है, नए भारत की नींव को मजबूत करेगी.
बेटी बचाओ बेटी पढ़ाओ कार्यक्रम का उल्लेख करते हुए उन्होंने कहा कि बेटी बचाओ बेटी पढ़ाओ के तहत लाभ मिलने के बाद बेटियां आज आनंदित हैं। मंत्री ने पुरस्कार जीतने वाले सभी बच्चों को बधाई दी। इस अवसर पर सभी पीएमआरबीपी के विजेआओं पर एक प्रस्तुतिकरण भी दिया गया।
32 बच्चों को प्रधानमंत्री राष्ट्रीय बाल पुरस्कार, 2021 दिया गया है। भारत सरकार नवाचार, शिक्षा, खेल, कला और संस्कृति, समाज सेवा और बहादुरी के क्षेत्र में उत्कृष्ट प्रदर्शन और अनोखी प्रतिभा दिखाने वाले बच्चों को प्रधानमंत्री राष्ट्रीय बाल पुरस्कार से सम्मानित करती है।
पुरस्कार विजेता बच्चे 21 राज्यों/केंद्र शासित प्रदेशों के 32 जिलों से हैं। 7 पुरस्कार कला और संस्कृति के क्षेत्र में, 9 पुरस्कार नवाचार और 5 पुरस्कार शिक्षा के क्षेत्र में उपलब्धियों के लिए दिये गए हैं। 7 बच्चों को खेल वर्ग में, तीन बच्चों को बहादुरी और एक बच्चे को समाज सेवा के लिए पुरस्कार दिया गया है। प्रत्येक पुरस्कार के साथ एक मेडल, 1,00,000/- रुपये नगद, एक प्रमाण-पत्र और एक उद्धरण दिया जाता है।
पुस्तिका में बाल पुरस्कार विजेताओं का ब्यौरा देखने के लिए कृपया लिंक पर क्लिक करें: